Virallinen lehti nro C 370 , 21/12/1999 s. 0031



KIRJALLINEN KYSYMYS E-0366/99 esittäjä(t): Esko Seppänen (GUE/NGL) komissiolle (1. maaliskuuta 1999) Aihe: Komissaarien palkkaus Koska Euroopan lehdistössä asioista esiintyy ristiriitaisia tietoja, kysyn komissiolta, millä perusteella määräytyy komissaarin palkka ja eläke, millaiseen erorahaan hän on oikeutettu ja millä tavalla häneen sovelletaan EU:n työntekijöiden yleisiä työehtoja? Millaisiin liikevaihtoverohelpotuksiin komissaari on oikeutettu ja miten nämä etuudet poikkeavat EU:n muiden työntekijöiden eduista? Komission jäsenen Erkki Liikasenkomission puolesta antama vastaus (15. huhtikuuta 1999) Komission jäsenten palkkaan ja muihin etuuksiin sovelletaan samoja sääntöjä kuin muidenkin Euroopan yhteisöjen toimielinten palveluksessa työskentelevien virkamiesten palkkaukseen. Niistä säädetään henkilöstösäännöissä, mm. 17 päivänä joulukuuta 1998 annetulla neuvoston asetuksella (EY, EHTY, Euratom) N:o 2762/98, joka koskee Euroopan yhteisöjen virkamiesten ja muun henkilöstön palkkojen ja eläkkeiden sekä näihin palkkoihin ja eläkkeisiin liittyvien korjauskertoimien mukauttamista 1 päivästä heinäkuuta 1998(1). Komission jäsenten palkkaus käsittää seuraavat osat: - peruspalkka, jonka määrä on 112,5 prosenttia palkkaluokkaan A1/6 kuuluvan virkamiehen peruspalkasta. Komission puheenjohtajan peruspalkka on 138 prosenttia ja varapuheenjohtajien peruspalkka 125 prosenttia palkkaluokkaan A1/6 kuuluvan virkamiehen peruspalkasta (komission jäsenten peruspalkasta pidätetään veroa progressiivisen veroasteikon mukaan siten, että marginaalivero on korkeimmillaan 45 prosenttia; lisäksi palkasta pidätetään väliaikaisena maksuna 5,83 prosenttia. Toimielinten palveluksessa olevien virkamiesten palkasta pidätetään samat verot. Lisäksi pidätetään 1,8 prosenttia sairaus- ja tapaturmavakuutusta varten) - asumislisä, 15 prosenttia peruspalkasta - kiinteä kuukausittainen edustuslisä, 607,71 euroa - lisäksi komission jäsenille maksetaan henkilöstösääntöjen mukaisesti samat lisät kuin muillekin toimielinten palveluksessa oleville virkamiehille (lukuun ottamatta ulkomaankorvausta, jonka sijasta komission jäsenille maksetaan edellä mainittua asumislisää). Komission jäsenille ei makseta erorahaa. Sen sijaan he saavat kolmen vuoden ajan palvelussuhteensa päättymisen jälkeen siirtymäkorvausta, joka lasketaan prosenttiosuutena peruspalkasta palvelusvuosien määrän mukaan suhteutettuna. Siirtymäkorvauksesta maksetaan veroa yhteisöjen talousarvioon. Komission jäsenillä on palvelussuhteensa päätyttyä oikeus vanhuuseläkkeeseen, jonka maksaminen alkaa heidän täyttäessään 65 vuotta. Eläkettä kertyy 4,5 prosenttia peruspalkasta kultakin täydeltä palvelusvuodelta, ja sen enimmäismäärä on 70 prosenttia asianomaisen viimeisestä peruspalkasta. Myös eläkkeestä maksetaan veroa yhteisöjen talousarvioon. Komission jäsenten "yleisistä työehdoista" ei annettu erityisiä määräyksiä. Belgia rinnastaa komission jäsenet diplomaatteihin, ja he saavat näin ollen samat edut kuin jäsenvaltioiden Belgiaan lähettämät diplomaatit. Näihin etuihin kuuluu mm. mahdollisuus ostaa tiettyjä tavaroita henkilökohtaiseen käyttöön verottomasti. Komissio on pohtinut, ovatko jäsenvaltioiden diplomaattien ja heihin rinnastettavien henkilöiden, kuten Euroopan komission jäsenten, verovapaudet (alv:n ja valmisteverojen osalta) yhteensopivia unionin yhdentymisen edistymisen kanssa, kun kyseiset henkilöt työskentelevät unionin alueella. Komissio on päättänyt arvioida tilannetta perusteellisesti selvittääkseen, millaiset lainsäädäntöehdotukset olisivat paikallaan. Komissio kehottaa arvoisaa parlamentin jäsentä tutustumaan myös vastaukseen, jonka se on antanut Philippe De Coenen esittämään kirjalliseen kysymykseen E-3878/98(2). Virkamiehiä ja muuta henkilöstöä (väliaikaisia ja tilapäisiä toimihenkilöitä) ei rinnasteta diplomaatteihin. Niillä virkamiehillä tai toimihenkilöillä, joilla on vähintään vuoden voimassa oleva työsopimus ja jotka tulevat ensimmäistä kertaa jonkin toimielimen palvelukseen Belgiaan, on kuitenkin oikeus saada vapautus alv:sta heidän hankkiessaan tiettyjä tavaroita henkilökohtaiseen käyttöön. Verovapaus on voimassa kahdentoista peräkkäisen kuukauden ajan, ja se on käytettävä kahden vuoden kuluessa palvelukseentulosta. (1) EYVL L 346, 22.12.1998. (2) EYVL C 325, 12.11.1999.